

VRH SDP-a, na čelu sa Slavkom Linićem i Zinkom Bardić, najavio je preko Jutarnjeg lista gašenje Index portala, iako o navodnom stečaju nije obaviješten niti sam Index!

> HND: Anonimni napadi Jutarnjeg na Index su nedopustivi



Index pokušavaju zaustaviti u raskrinkavanju korupcije u samom vrhu SDP-a, Ministarstva financija i Porezne uprave, prvenstveno razotkrivanju detalja oko predstečajnih nagodbi - najveće pljačke provedene od neovisnosti Hrvatske.



Cjelokupna dokumentacija o pritiscima režima i podzemlja na Index idući tjedan bit će dostavljena međunarodnim institucijama, kao i detalji o aferama na kojima Index trenutno radi, od kojih je posljednja slučaj Pomoćnik, nakon koje je smijenjen Šegon.

SDP sramotnu kampanju protiv Indexa objavljivanjem nepotpisanih pamfleta u Jutarnjem vodi tjednima. Sve objavljene laži nemoguće je demantirati u jednom tekstu: od tajnih uplata Bandića (iako Index nikada nije primio niti jednu tajnu uplatu), do životnog stila pokretača Indexa, koji "pije vino od 7,000 kuna" (iako autor o ispijanju vina od 7,000 kuna može samo čitati, od kolumnista Jutarnjeg).



Prljave lažne kampanje Jutarnji vodi protiv svakog tko se suprotstavi korumpiranom sistemu i podzemlju: jučer je to bio sudac Kolakušić, danas je Index, sutra možete biti vi.



Denis Latin napise Jutarnjeg nazvao je "najcrnijim trenucima hrvatskog novinarstva", dok je legenda Radija 101 Siniša Švec napisao:



"U najcrnjem mraku i najgušćoj magli tzv. stvaranja samostalne i suverene Lijepe Naše Silovane, odnosno početka Velike Pljačke Naroda, postojala su dva ferala koji su imali hrabrosti svijetliti prema lopovima, ubojicama, lihvarima i ratnim profiterima. Feral Tribune i Radio 101. Oba su krepali. Današnji mrak koji nas okružuje svojim beskompromisnim stavovima razbija Index.hr"





Index je pokušao podići tužbu protiv Jutarnjeg, no Linić i Šegon čak i u tome su ih zaštitili: dok je u predstečajnoj nagodbi, Jutarnji ne može biti tužen!



U kompleksnoj medijskoj operaciji Jutarnjem se opraštaju milijuni dugova, da bi u isto vrijeme EPH obavio kupnju portala Net.hr, svojim menadžerima i urednicima isplaćivao plaće od nekoliko desetaka tisuća kuna, a gazda u posjedu imao luksuzne Mercedese te brojne nekretnine u Hrvatskoj i inozemstvu, s čime će se Index tek pozabaviti.



Dok se SDP-ovim medijskim partnerima tolerira pljačka nekretnina i višegodišnje malverzacije, Indexove novinare privodi se zbog studentskih ugovora.



Dok se SDP-ovim medijskim partnerima opraštaju milijuni, Index oprost dugova ni ne traži. Ako budemo i prisiljeni na predstečajnu nagodbu, u njoj iz principijelnih razloga nećemo tražiti oprost niti kune poreznog duga. Neka nam samo dozvole da svoj dug platimo na rate.



Ustraju li ipak u tome da nas ugase, to će biti kraj.



Njihov.

Matija Babić

matija.babic@gmail.com